Gaan Mmusi Maimane vandag bedank?DA-leier Mmusi Maimane. (Foto: DA) Mmusi Maimane se bedanking as DA-leier is dalk binnekort aan die hand. Maimane het ’n mediakonferensie vir 15:00 by die party se kantore in Bruma in die ooste van Johannesburg belê. Hoewel dit nooit moontlik is om met sekerheid te sê of ’n politieke leier gaan bedank nie – planne kan op die nippertjie gewysig word – staan die tekens van sy bedanking vol in die blom. Mense wat sedert Sondag met Maimane gepraat het, het sy bui as “mismoedig” bestempel. Dit nadat Helen Zille in die magtige posisie van leier van die DA se federale dagbestuur verkies is. Zille se verkiesing kom daarop neer dat Maimane se leierskap, visie en kandidaat vir die pos verwerp is. Sy naaste vertrouelinge het sedert gisteraand radiostilte gehandhaaf en hulself onopspoorbaar gemaak. Maimane het ook Maandag geen geheim daarvan gemaak dat hy Herman Mashaba se bedanking as burgemeester van Johannesburg ondersteun nie. Mashaba meen die Zille-groepering se magsoorname is ’n moreel verwerplike en onaanvaarbare skuif na regs. Maroela Media is voorts bewus van minstens drie DA-LP’s wat dit tans baie sterk oorweeg om op grond van dieselfde rede te bedank.